text: Christian Holm Jacobsen, sáli (1939-1987), sum var uppvaksin í Kollafirði, gekk mangan við myndatóli upp á sær. Myndirnar eru nógvar savnaðar í myndasavni, og nú ein dagin steðgaði eg við mynd, sum vakti serlig ungdómsminni, tí vit komu nógv til Kollafjarðar. Myndin hevur eisini tilknýti til Havnina. Jógvan Christiansen mammubeiggi var giftur í Kollafirði, og tað sama Guttorm Christiansen systkinabarn Jógvan og mammu. Teir stovnaðu saman fyritøku og bygdu fiskihús við sjóvarmálan á Langasandi, har tey saltaðu fisk og keyptu sild at lakasalta í tunnur bæði frá føroyskum og útlendskum sildabátum.
text: #000002
text: Myndin er frá 1960, og tá var Oyggjarvegurin ikki bundin saman, so koyrandi var úr Havn til Kollafjarðar. Hetta hendi 6. juni 1966. Sum ungur minnist eg Bergtóru rópt Begga arbeiðssom ung genta/ kvinna, sum arbeiddi í handlinum hjá Menning Geyta, sum var pápi hennara. Begga, sum er 74 ár ára gomul, havi eg ringt til og spurt um Hotellið í Kollafirði, sum sæst á myndini omanfyri.
text: #000003
text: Men fyrst til bilin á vegnum FØ 1249 ein Chevolet bilur, sum Olaf á posthúsinum í Vestmanna átti. Kom í 1967 í læru sum bilsmiður hjá Vilhelmi Nielsen, og tá áttu vestmenningar fleiri stórar hýruvognar, sum komu til umvælingar í Havn. Hetta vóru bæði av merkinum Chervolet, Opel Kapitain og Admiral. Ja, ein hevði oljufýr við klokku, so bilur var heitur um morgunin.
text: #000005
text: Í 1960 vóru vegirnir grúsvegir, og tí slitust bilarnir skjótari enn teir gera í dag. Men aftur til Beggu, sum saman við manninum Ian Rasmussen fingu sær stóra lastbilafyritøku, sum annar sonurin nú rekur. Stór fyritøka við fleiri enn hálvhundrað lastbilum. Begga sigur soleiðis um hotellið í Kollafirði.
text: #000006
text: – Tá tú spyrt um hotellið, sum sæst á myndini frá 1960, so var tað abbi mín Christian Geyti og konan Thomasia, sum lótu byggja hotellið, har tey eisini høvdu handil. Hotellið kundi hýsa níggju fólkum, og meg minnist, at har var eitt dupultkamar. Seinni kom sonurin Hjalgrím at eiga og reka hotellið.
text: #000007
text: – Tú spyrt um Geytanavnið. Abbi mín Christian Geyti var úr Leynum, og Geyti er staðarnavn í Leynum. Heima ella niðri á Geytanum er stað í ánni í Leynum, tætt har neystini standa. Ein hylur er knýttur at Geytanavninum, sigur Begga at enda.
text: #000012
text: Leave a reply Cancel reply
text: #000015